stanford-oval/wikipedia huggingface dataset:
รถไฟฟ้าในประเทศไทย
โครงการในต่างจังหวัด > จังหวัดขอนแก่น

เทศบาลนครขอนแก่น
รถไฟฟ้าในเทศบาลนครขอนแก่น เป็นโครงการระบบขนส่งมวลชนทางรางในพื้นที่ 5 เทศบาล ประกอบด้วย เทศบาลนครขอนแก่น เทศบาลเมืองศิลา เทศบาลตำบลเมืองเก่า เทศบาลตำบลสำราญ และ เทศบาลตำบลท่าพระ รูปแบบขนส่งที่เลือกใช้คือ ระบบรถไฟฟ้ารางเบา
ความคืบหน้า
ตุลาคม พ.ศ. 2560 บริษัท ขอนแก่น ทรานซิท ซิสเต็ม จำกัด เจ้าของโครงการได้มีการประกวดราคาและให้ยื่นข้อเสนอโครงการก่อสร้าง และเดือนกุมภาพันธ์ 2561 อยู่ในระหว่างการเตรียมประกาศรายชื่อผู้ผ่านการคัดเลือกในการก่อสร้างโครงการ ต่อมาในวันที่ 23 มี.ค. 2561 ที่ประชุม สนข. มีมติเห็นชอบรายงานการวิเคราะห์ผลกระทบสิ่งแวดล้อม (EIA) โดยหลังจากนี้ สนข. จะนำเรื่องเข้าที่ประชุมคณะกรรมการจัดระบบการจราจรทางบก (คจร.) และเสนอต่อคณะรัฐมนตรี (ครม.) ต่อไปตามลำดับ
23 เมษายน พ.ศ. 2561 การรถไฟฟ้าขนส่งมวลชนแห่งประเทศไทย ได้ประกาศเปิดรับฟังความคิดเห็นต่อร่างพระราชกฤษฎีกาให้การรถไฟฟ้าขนส่งมวลชนแห่งประเทศไทย ดำเนินกิจการรถไฟฟ้าในจังหวัดขอนแก่น โดยจะรวบรวมความคิดเห็นจากทุกฝ่าย ซึ่งสิ้นสุดวันที่ 25 พฤษภาคม 2561   และมีมติอย่างเป็นทางการจากกระทรวงคมนาคมให้เทศบาลขอนแก่นดำเนินการก่อสร้างรถไฟฟ้าด้วยตนเอง โดยให้ บริษัท ขอนแก่น ทรานซิท ซิสเท็ม จำกัด หรือ เคเคทีเอส เป็นผู้ดำเนินการรถไฟฟ้าสายแรกของขอนแก่น อย่างไรก็ตามเทศบาลฯ มีความยินดีที่จะให้เคเคทีเอสเข้าร่วมดำเนินการหาก การรถไฟฟ้าขนส่งมวลชนแห่งประเทศไทย มีความต้องการที่จะก่อสร้างรถไฟฟ้าเส้นทางอื่น ๆ ให้ครบตามแผน
28 สิงหาคม พ.ศ. 2561 การรถไฟฟ้าขนส่งมวลชนแห่งประเทศไทย เผยแพร่สรุปผลการรับฟังความคิดเห็นต่อร่างพระราชกฤษฎีกาให้การรถไฟฟ้าขนส่งมวลชนแห่งประเทศไทย ดำเนินกิจการรถไฟฟ้าในจังหวัดขอนแก่น โดยทาง รฟม. จะชะลอการดำเนินการ และให้การสนับสนุนองค์กรปกครองส่วนท้องถิ่นในการดำเนินการโครงการนี้ต่อไป
17 ตุลาคม พ.ศ. 2561 ที่ประชุมคณะกรรมการจัดระบบการจราจรทางบก (คจร.) มีมติเห็นชอบผลการศึกษาออกแบบรายละเอียดระบบขนส่งสาธารณะในเขตจังหวัดขอนแก่นและผลกระทบสิ่งแวดล้อมตามที่ สำนักงานนโยบายและแผนการขนส่งและจราจร (สนข.)ได้ศึกษาไว้ และอนุญาตให้จังหวัดขอนแก่นเป็นผู้พัฒนาและบริหารจัดการโครงการตามแผนพัฒนาระบบขนส่งสาธารณะเมืองขอนแก่นดังกล่าว เฉพาะในเส้นทางนำร่องสายสีแดง (สำราญ-ท่าพระ)  โดยโครงการจะเป็นระบบ รถไฟฟ้ารางเบา (LRT) มีจำนวนสถานีทั้งหมด 16 สถานี เป็นโครงสร้างยกระดับ 6 สถานี และระดับดิน 10 สถานี ระยะทาง 22.8 กิโลเมตร
ปี พ.ศ. 2565 ได้มีการสร้างรถแทรม โดยเป็นฝีมือคนไทย เป็นของโรงเรียนขอนแก่นวิทยายน เพื่อเป็นโครงการรถไฟฟ้ารางเบาขอนแก่น สายเหนือ – ใต้ โดยจะมีการทดลองกลางปี โดยเส้นทางจะวิ่งรอบบึงแก่นนคร และหลังจาก 3 ปี จึงเริ่มเปิดใช้งาน โดยเป็นรถไฟฟ้าสายแรกในภาคอีสานที่เปิดใช้
โครงการในต่างจังหวัด > จังหวัดเชียงใหม่

บทความหลัก: รถไฟฟ้าขนส่งมวลชนจังหวัดเชียงใหม่
จังหวัดเชียงใหม่
รถไฟฟ้าขนส่งมวลชนจังหวัดเชียงใหม่ เป็นโครงการก่อสร้างรถไฟฟ้าในพื้นที่เทศบาลนครเชียงใหม่และชานเมืองเชียงใหม่ โดยมีการรถไฟฟ้าขนส่งมวลชนแห่งประเทศไทยเป็นผู้รับผิดชอบ แผนแม่บทรถไฟฟ้าจังหวัดเชียงใหม่แบ่งออกเป็นสามสายทั้งแบบระดับดินและใต้ดิน มูลค่าลงทุนรวมทั้งสิ้น 95,321 ล้านบาท ปัจจุบันอยู่ในขั้นตอนออกแบบและศึกษาผลกระทบสิ่งแวดล้อม
| เส้นทาง | มูลค่าลงทุน  (ล้านบาท) | ระยะทาง (กิโลเมตร) | จำนวนสถานี | ต้นทาง | ปลายทาง |
| --- | --- | --- | --- | --- | --- |
| ■ สายสีแดง | 28,726.80 | 16.50 | 16 | โรงพยาบาลนครพิงค์ | แยกแม่เหียะสมานสามัคคี |
| ■ สายสีน้ำเงิน | 30,399.82 | 10.47 | 13 | สวนสัตว์เชียงใหม่ | แยกศรีบัวเงินพัฒนา |
| ■ สายสีเขียว | 36,195.04 | 11.92 | 10 | แยกรวมโชคมีชัย | ท่าอากาศยานเชียงใหม่ |
| รวม | 95,321.66 | 38.89 | 37* |  |  |
หมายเหตุ: * กรณีนับสถานีร่วมเป็นหนึ่งสถานี
แผนแม่บทรถไฟฟ้าขนส่งมวลชนจังหวัดเชียงใหม่กำหนดเส้นทางออกเป็น 3 สาย ระยะทางรวม 34.93 กิโลเมตร
โครงการในต่างจังหวัด > จังหวัดนครราชสีมา

เทศบาลนครนครราชสีมา
เทศบาลนครนครราชสีมา เป็น 1 ใน 3 เทศบาล ที่มีโครงการก่อสร้างรถราง โดยเสนอโครงการระบบรถราง
สำนักงานนโยบายและแผนการขนส่งและจราจร (สนข.) ได้ตั้งงบประมาณเพื่อศึกษาความเป็นไปได้ของขนส่งมวลชนในเมืองนครราชสีมา โดยให้มหาวิทยาลัยเทคโนโลยีสุรนารี (มทส.) เป็นผู้ศึกษาและออกแบบ  รูปแบบขนส่งที่เลือกใช้คือ ระบบรถรางเบาระดับพื้น (High Floor)
โครงการในต่างจังหวัด > จังหวัดนครราชสีมา > เส้นทาง

สายสีเขียว (ตลาดเซฟวัน – สถานคุ้มครองและพัฒนาอาชีพบ้านนารีสวัสดิ์) จำนวน 20 สถานี ระยะทาง 11.17 กิโลเมตร
รายชื่อสถานีรถไฟรางเบา มีจำนวน 20 สถานี ประกอบด้วย
สถานีตลาดเซฟวัน
สถานีตลาดมิตรภาพ
สถานีอู่เชิดชัย
สถานีสำนักคุมประพฤติ
สถานีชุมชนประสพสุข
สถานีสวนภูมิรักษ์
สถานีหัวรถไฟ
สถานีเทศบาลนคร
สถานีแยกเต๊กฮะ
สถานีตลาดใหม่แม่กิมเฮง
สถานีราชดำเนิน (ฝั่งขาไป)
สถานีคลังพลาซ่าใหม่ (ฝั่งขากลับ)
สถานีธนาคารยูโอบี (ฝั่งขากลับ)
สถานีถนนชุมพล (ฝั่งขากลับ)
สถานีแยกประปา
สถานีโรงเรียนสุรนารีวิทยา
สถานีราชภัฏ
สถานีโรงแรมดุสิตปริ๊นเซส
สถานีราชมงคล
สถานีบ้านนารีสวัสดิ์
สายสีส้ม จำนวน 17 สถานี ระยะทาง 9.81 กิโลเมตร
สายสีม่วง จำนวน 9 สถานี ระยะทาง 7.14 กิโลเมตร
รวมระยะทาง 28.12 กิโลเมตร
ส่วนต่อขยาย มี 3 เส้นทาง ประกอบด้วย สีเขียว สีส้ม และสีม่วง รวม 20 สถานี ระยะทางรวม 21.97 กิโลเมตร
โครงการในต่างจังหวัด > จังหวัดนครราชสีมา > ความคืบหน้า

20 ตุลาคม 2560  ได้มีการประชุมฟังความคิดเห็นของประชาชนในพื้นที่เป็นครั้งสุดท้ายเพื่อจัดทำเอกสารส่งคณะรัฐมนตรีพิจารณา
23 เมษายน 2561 การรถไฟฟ้าขนส่งมวลชนแห่งประเทศไทย ได้ประกาศเปิดรับฟังความคิดเห็นต่อร่างพระราชกฤษฎีกาให้การรถไฟฟ้าขนส่งมวลชนแห่งประเทศไทย ดำเนินกิจการรถไฟฟ้าในจังหวัดนครราชสีมา โดยจะรวบรวมความคิดเห็นจากทุกฝ่าย ตั้งแต่วันที่ 23 เมษายน 2561 ถึงวันที่ 25 พฤษภาคม 2561 ปัจจุบันได้ผ่านความเห็นชอบจาก สำนักงานนโยบายและแผนการขนส่งและจราจร(สนข.) และกระทรวงคมนาคมแล้ว  จะเสนอคณะกรรมการจัดระบบการจราจรทางบก (คจร.) พิจารณาต่อไป
21 ธันวาคม 2561 สนข รวมกับหน่วยงานในจังหวัด รวมดำเนินการเผยแพร่และสร้างความเข้าใจกับระบบขนส่งมวลชล และคณะกรรมการจัดระบบการจราจรทางบก (คจร.) ได้ดำเนินโครงการจัดทำแผนแม่บทจราจรและแผนแม่บทพัฒนาระบบขนส่งสาธารณะในเขตเมืองนครราชสีมา เป็นระบบรถไฟฟ้า Light Rail Transit (LRT) มี 3 เส้นทาง โดยจะเร่งให้ทันการเปิดใช้บริการในเส้นทางแรก (สายสีเขียว)ในปี 2566 เพื่อเชื่อมต่อรถไฟฟ้าความเร็วสูง ขณะนี้การดำเนินการอยู่ระหว่างขั้นตอนออกพระราชกฤษฎีกาให้อำนาจ รฟม. ดำเนินโครงการในจังหวัดนครราชสีมา
30 พฤษภาคม 2562 การรถไฟฟ้าขนส่งมวลชนแห่งประเทศไทย ได้ร่วมลงนามสัญญาจ้างที่ปรึกษาศึกษารายละเอียดความเหมาะสม ออกแบบ และจัดเตรียมเอกสารประกวดราคา โครงการระบบขนส่งมวลชนจังหวัดนครราชสีมา ทั้งนี้ในสัญญาจ้างนี้จะครอบคลุมเส้นทาง สายสีเขียว เริ่มต้นจาก สถานีเซฟวัน ไปถึง สถานคุ้มครองและพัฒนาอาชีพบ้านนารีสวัสดิ์ ระยะทาง 11.10 กิโลเมตร เบื้องต้นประเมินมูลค่าการลงทุนโครงการนี้ที่ 8,000 ล้านบาท
13 สิงหาคม 2563 การรถไฟฟ้าขนส่งมวลชนแห่งประเทศไทย โดยบริษัทที่ปรึกษาโครงการได้จัดการประชุมสัมมนาการรับฟังความคิดเห็นของประชาชน เพื่อทดสอบความสนใจของภาคเอกชนและองค์กรปกครองส่วนท้องถิ่น (การปฐมนิเทศโครงการ) งานศึกษารายละเอียดความเหมาะสม ออกแบบ และจัดเตรียมเอกสารประกวดราคา โครงการระบบขนส่งมวลชนจังหวัดนครราชสีมา สายสีเขียว (ตลาดเซฟวัน-สถานคุ้มครองและพัฒนาอาชีพบ้านนารีสวัสดิ์) ในวันจันทร์ที่ 31 สิงหาคม 2563 เวลา 8.30-12.00น. ณ ห้องแกรนด์บอลรูม โรงแรมดิเอมเมอรัลด์ กรุงเทพฯ
โครงการระบบขนส่งมวลชนจังหวัดนครราชสีมา สายสีเขียว เส้นทาง ตลาดเซฟวัน – สถานคุ้มครองและพัฒนาอาชีพบ้านนารีสวัสดิ์ เป็นระบบขนส่งมวลชนประเภทระบบรถรางไฟฟ้า หรือ Tram เป็นรถไฟฟ้าที่วิ่งไปตามทางวิ่งหรือรางบนถนนในระดับดิน เริ่มต้นจากตลาดเซฟวัน เบี่ยงเข้าสืบศิริซอย 6 ไปยังถนนมุขมนตรี เข้าสู่ตัวเมือง จากนั้นเลี้ยวขวาออกไปทางโรงเรียนเมืองนครราชสีมา วิทยาอาชีวศึกษา จากนั้นเลี้ยวเข้าถนนสุรนารายณ์ สิ้นสุดที่สถานคุ้มครองและพัฒนาอาชีพบ้านนารีสวัสดิ์
โครงการในต่างจังหวัด > จังหวัดพิษณุโลก

เทศบาลนครพิษณุโลก
เทศบาลนครพิษณุโลก เป็น 1 ใน 3 เทศบาล ที่มีโครงการก่อสร้างรถราง โดยเสนอโครงการระบบรถราง
โครงการในต่างจังหวัด > จังหวัดอุดรธานี

เทศบาลนครอุดรธานี
อยู่ระหว่างดำเนินการโครงการศึกษาแผนแม่บทการพัฒนาระบบขนส่งสาธารณะในเขตเมืองอุดรธานี โดยสำนักงานนโยบายและแผนการขนส่งและจราจร (สนข.)
โครงการในต่างจังหวัด > จังหวัดสงขลา

อำเภอหาดใหญ่
วันที่ 30 ตุลาคม 2561 องค์การบริหารส่วนจังหวัดสงขลา จัดการประชุมเพื่อประเมินความสนใจของภาคเอกชน (Market Sounding) ใช้ระบบการลงทุนกับภาคเอกชน (PPP) เป็นระยะเวลา 30 ปี  ประกอบด้วย 12 สถานี แนวเส้นทางเริ่มต้นจากสถานีคลองหวะ ถึงสถานีรถตู้ ระยะทาง 12.54 กิโลเมตร โดยเป็นโครงการระบบรถไฟฟ้ารางเดี่ยวหรือโมโนเรล
วันที่ 25 มกราคม 2564 การประชุมคณะกรรมการสิ่งแวดล้อมแห่งชาติ ครั้งที่ 1/2564 ได้เห็นชอบรายงานการวิเคราะห์ผลกระทบสิ่งแวดล้อม (EIA) ของโครงการศึกษาออกแบบระบบขนส่งมวลชนระบบราง อำเภอหาดใหญ่ จังหวัดสงขลา ขององค์การบริหารส่วนจังหวัดสงขลา
วันที่ 4 สิงหาคม 2566 การแถลงข่าวโครงการจ้างที่ปรึกษาเพื่อศึกษาความเหมาะสมการพัฒนาพื้นที่โดยรอบสถานีรถไฟฟ้าโมโนเรล สถานีคอหงส์ นายไพเจน มากสุวรรณ์ นายกองค์การบริหารส่วนจังหวัดสงขลา กล่าวว่าทางโครงการฯ ได้ผ่านการพิจารณารายงานการวิเคราะห์ผลกระทบสิ่งแวดล้อมของโครงการ (EIA) เรียบร้อยแล้วเมื่อวันที่ 11 มีนาคม 2564 คาดว่าจะผ่านการพิจารณาจากสำนักงานคณะกรรมการนโยบายรัฐวิสาหกิจ (สคร.) ภายในปี พ.ศ.2567 และเข้าสู่การสรรหาผู้ร่วมลงทุนเพื่อดำเนินการก่อสร้างต่อไป
โครงการในต่างจังหวัด > จังหวัดภูเก็ต

จังหวัดภูเก็ต
รถไฟฟ้าในจังหวัดภูเก็ต เป็นโครงการระบบขนส่งมวลชนทางรางในจังหวัดภูเก็ต เนื่องจากภูเก็ตเป็นเมืองที่มีนักท่องเที่ยวจำนวนมาก ทำให้ต้องพัฒนาระบบขนส่งมวลชนเพื่อรองรับนักท่องเที่ยว โดยเสนอโครงการระบบรถไฟฟ้ารางเบา ปัจจุบันอยู่ระหว่างให้ที่ปรึกษาทำการศึกษารูปแบบการเปิดให้เอกชนร่วมทุน (PPP) ตามขั้นตอน พ.ร.บ.จัดซื้อจัดจ้าง
โดยอยู่ระหว่างการศึกษาและออกแบบโครงการเพื่อเตรียมเสนอกระทรวงคมนาคมพิจารณา คาดว่าจะใช้เวลาก่อสร้างประมาณ 3 ปี
โครงการในต่างจังหวัด > จังหวัดภูเก็ต > ความคืบหน้า

เมื่อวันที่ 18 พฤศจิกายน 2563 คณะกรรมการการรถไฟฟ้าขนส่งมวลชนแห่งประเทศไทย (รฟม.) ได้แจ้งรับทราบรายงานผลการศึกษาเบื้องต้นทางเลือกโครงการระบบขนส่งมวลชนจังหวัดภูเก็ต เพิ่มเติมอีก 2 รูปแบบ คือ ระบบรถรางไฟฟ้าล้อยาง (รถแทรม) และรถโดยสารด่วนพิเศษไฟฟ้า (BRT) โดยผลการศึกษาที่ รฟม. สรุปเสนอไปยังกระทรวงคมนาคมก่อนหน้านี้จะเป็นรถแทรมป์ล้อเหล็ก โดยจะนำรายงานดังกล่าวนี้เสนอต่อกระทรวงคมนาคมต่อไปซึ่งเป็นการดำเนินการตามที่ นายศักดิ์สยาม ชิดชอบ รัฐมนตรีว่าการกระทรวงคมนาคม ได้มีข้อสังเกตในการเลือกระบบขนส่งมวลชนที่ลดต้นทุนในการดำเนินงาน ซึ่งหากพิจารณาให้ปรับเป็นรถโดยสารด่วนพิเศษไฟฟ้า (BRT) รฟม.จะต้องทำการศึกษาปรับปรุงรายงาน PPP และจัดทำรายงานการศึกษาผลกระทบสิ่งแวดล้อม (EIA) ขึ้นมาใหม่
รายชื่อสถานี มีจำนวน 21 สถานี ดังนี้
สถานีท่าอากาศยานนานาชาติภูเก็ต (ยกระดับ)
สถานีเมืองใหม่
สถานีโรงเรียนเมืองถลาง
สถานีถลาง (ใต้ดิน)
สถานีอนุสาวรีย์ท้าวเทพกษัตรีย์-ท้าวศรีสุนทร
สถานีเกาะแก้ว
สถานีขนส่ง
สถานีมหาวิทยาลัยราชภัฏภูเก็ต
สถานีทุ่งคา
สถานีเมืองเก่า
สถานีหอนาฬิกา
สถานีบางเหนียว
สถานีห้องสมุดประชาชน
สถานีสะพานหิน
สถานีศักดิเดชน์
สถานีดาวรุ่ง
สถานีวิชิต
สถานีเจ้าฟ้าตะวันออก
สถานีป่าหล่าย
สถานีบ้านโคกโตนด
สถานีห้าแยกฉลอง
โครงการในต่างจังหวัด > จังหวัดชลบุรี

เมืองพัทยา
รถไฟฟ้าในเมืองพัทยา เป็นโครงการระบบขนส่งมวลชนทางรางในเมืองพัทยา เนื่องจากพัทยาเป็นเมืองที่มีนักท่องเที่ยวมาก ทำให้เมืองพัทยาต้องพัฒนาระบบขนส่งมวลชนเพื่อรองรับนักท่องเที่ยว โดยเสนอโครงการระบบรถไฟฟ้ารางเดี่ยวหรือโมโนเรล ปัจจุบันโครงการนี้ อยู่ระหว่างพักการดำเนินการชั่วคราว เนื่องจากได้รับการคัดค้านจากประชาชนเป็นส่วนใหญ่
รายชื่อสถานีรถไฟฟ้า:
สถานีแหลมบาลีฮาย
สถานีพัทยาใต้
สถานีพัทยากลาง
สถานีพัทยาเหนือ
สถานีศาลาว่าการเมืองพัทยา
สถานีขนส่งพัทยา
สถานีโพธิสาร
สถานีสุขุมวิท-พัทยา 33
สถานีชัยพรวิถี
สถานีขนส่งพัทยาใหม่
โครงการรถไฟรางเบาหรือแทรม จะเป็นรถไฟที่วิ่งบนพื้นราบ หรือวิ่งบนถนนเส้นเดิมที่มีอยู่ และไม่ใช่รถไฟลอยฟ้าที่ชาวพัทยา​ คัดค้าน เนื่องจากเกรงว่าจะกระทบต่อทัศนียภาพ โดยจะเป็นการเดินทางเพื่อเชื่อมต่อตัวเมืองกับโครงการรถไฟความเร็วสูง และยังพัฒนาระบบขนส่งมวลชนขนาดรองในพื้นที่เขตเศรษฐกิจพิเศษภาคตะวันออก (EEC) ได้เป็นอย่างดี
ดูเพิ่ม

การรถไฟฟ้าขนส่งมวลชนแห่งประเทศไทย
รถไฟฟ้าในกรุงเทพมหานครและปริมณฑล
รายชื่ออุบัติเหตุทางรถไฟฟ้าในประเทศไทย
แหล่งข้อมูลอื่น

บริษัท ระบบขนส่งมวลชนกรุงเทพ จำกัด (มหาชน)
บริษัท รถไฟฟ้ากรุงเทพ จำกัด (มหาชน) เก็บถาวร 2001-09-28 ที่ เวย์แบ็กแมชชีน
รถไฟฟ้าแอร์พอร์ตเรลลิงก์ เก็บถาวร 2014-08-13 ที่ เวย์แบ็กแมชชีน
| ด ค ก ระบบขนส่งมวลชนในเขตเมืองและเครือข่ายในประเทศไทย |
| --- | --- |
 การขนส่งในประเทศไทย  การขนส่งระบบรางในประเทศไทย  รถไฟฟ้าในประเทศไทย กรุงเทพมหานครและปริมณฑล 
รถไฟความเร็วสูง:  สายตะวันออก (โครงการ)  สายตะวันออกเฉียงเหนือ (โครงการ)  สายเหนือ (โครงการ)  สายใต้ (โครงการ) 
รถไฟชานเมือง:  กรุงเทพมหานคร  ขบวนรถชานเมือง   รถไฟฟ้าสายสีแดง   แอร์พอร์ต เรล ลิงก์ 
ระบบขนส่งมวลชนเร็ว:  กรุงเทพมหานคร  รถไฟฟ้าบีทีเอส   รถไฟฟ้ามหานคร 
รถไฟรางเดี่ยว:  กรุงเทพมหานคร  สายสีเหลือง   สายสีชมพู  หาดใหญ่ (โครงการ)  พัทยา (โครงการ) 
รถไฟรางเบาและรถราง:  กรุงเทพมหานคร สายสีเงิน (โครงการ)  รถรางกรุงเทพ (ยกเลิก)  เชียงใหม่ (โครงการ)  ขอนแก่น (โครงการ)  นครราชสีมา (โครงการ)  พิษณุโลก (โครงการ)  ภูเก็ต (โครงการ) 
ระบบขนส่งผู้โดยสาร:  กรุงเทพมหานคร  สายสีทอง 
รถโดยสารด่วนพิเศษ:   บีอาร์ที สายสาทร–ราชพฤกษ์  ฉะเชิงเทรา (โครงการ)  ชลบุรี (โครงการ)  ระยอง (โครงการ)  ศรีราชา (โครงการ) 
แผนที่เส้นทางรถไฟฟ้าในกรุงเทพมหานครและปริมณฑล
แนวเส้นทางรถไฟฟ้าเมืองพัทยา
หม่อมเจ้าทองเชื้อธรรมชาติ ทองแถม

| หม่อมเจ้าทองเชื้อธรรมชาติ ทองแถม |
| --- | --- |
หม่อมเจ้า ชั้น 4

ประสูติ: 17 สิงหาคม พ.ศ. 2427
สิ้นชีพตักษัย: 31 พฤษภาคม พ.ศ. 2476 (48 ปี)
ภรรยา: ชายา  หม่อมเจ้าพันธ์สิหิงค์ ทองแถม หม่อมเจ้าข่ายทองถัก ทองแถม หม่อม หม่อมแสงมณี ทองแถม ณ อยุธยา หม่อมทรัพย์ ทองแถม ณ อยุธยา หม่อมศรี ทองแถม ณ อยุธยา หม่อมพิณ ทองแถม ณ อยุธยา
พระบุตร: 14 คน
ราชวงศ์: จักรี
พระบิดา: พระเจ้าบรมวงศ์เธอ กรมหลวงสรรพสาตรศุภกิจ
พระมารดา: หม่อมเจ้าเม้า ทองแถม
หม่อมเจ้าทองเชื้อธรรมชาติ ทองแถม (17 สิงหาคม พ.ศ. 2427 – 31 พฤษภาคม พ.ศ. 2476) เป็นพระโอรสในพระเจ้าบรมวงศ์เธอ กรมหลวงสรรพสาตรศุภกิจ ประสูติแต่หม่อมเจ้าเม้า ทองแถม (ราชสกุลเดิม รองทรง; พระธิดาในพระเจ้าราชวรวงศ์เธอ กรมหมื่นสิทธิสุขุมการ) เมื่อวันที่ 17 สิงหาคม พ.ศ. 2427 ทรงสำเร็จการศึกษาชั้นปริญญา B.A. จาก มหาวิทยาลัยออกซฟอร์ด ประเทศอังกฤษ และเป็นเนติบัณฑิตอังกฤษ
หม่อมเจ้าทองเชื้อธรรมชาติ ทรงเข้ารับราชการเป็นผู้พิพากษาศาลแพ่ง กระทรวงยุติธรรม จากนั้นทรงเป็นเลขานุการแผนกกฎหมายในกรมรถไฟหลวง ต่อมาจึงทรงเข้ารับราชการในกระทรวงเกษตราธิการ และทรงดำรงตำแหน่งเป็นอธิบดีกรมทะเบียนการค้า (กรมพัฒนาธุรกิจการค้า กระทรวงพาณิชย์) ระหว่างปี พ.ศ. 2469 - 2476
หม่อมเจ้าทองเชื้อธรรมชาติมีโสทรานุชา 4 องค์ คือ
หม่อมเจ้าทองชมพูนุท ทองแถม (22 ตุลาคม พ.ศ. 2433 – พ.ศ. 2491) มีหม่อม 2 คน คือ หม่อมหลวงแฉล้ม (ราชสกุลเดิม อิศรเสนา; 29 เมษายน พ.ศ. 2432 – 30 ตุลาคม พ.ศ. 2517) และหม่อมสอางค์ (สกุลเดิม อินทรรัสมี) มีโอรสธิดารวม 11 คน
หม่อมเจ้าทองเติม ทองแถม (3 สิงหาคม พ.ศ. 2435 – พ.ศ. 2506) เสกสมรสกับหม่อมเชิญ (สกุลเดิม กัลยาณมิตร) มีโอรสธิดา 8 คน
หม่อมเจ้าทองต่อ ทองแถม (26 กันยายน พ.ศ. 2436 – 13 มกราคม พ.ศ. 2501) มีชายาองค์เดียว คือ หม่อมเจ้าพิมพ์รำไพ โสณกุล (ราชสกุลเดิม รพีพัฒน์; 18 มกราคม พ.ศ. 2441 – 22 กุมภาพันธ์ พ.ศ. 2510) มีธิดาคนเดียว
หม่อมเจ้าทองบรรณาการ ทองแถม (3 ธันวาคม พ.ศ. 2446 – พ.ศ. 2506) มีหม่อม 3 คน คือ หม่อมราชวงศ์ศรีถนอม (ราชสกุลเดิม ศรีธวัช; เกิด เมษายน พ.ศ. 2449), หม่อมราชวงศ์ศิริโสภา (ราชสกุลเดิม ศรีธวัช; เกิด พฤศจิกายน พ.ศ. 2444) และหม่อมราชวงศ์วรรณวิจิตร (ราชสกุลเดิม รองทรง) มีโอรสธิดารวม 4 คน
หม่อมเจ้าทองเชื้อธรรมชาติ มีชายา 2 องค์ คือ หม่อมเจ้าพันธ์สิหิงค์ (ราชสกุลเดิม ทองใหญ่; 18 ธันวาคม พ.ศ. 2433 – 19 มกราคม พ.ศ. 2476) และหม่อมเจ้าข่ายทองถัก (ราชสกุลเดิม ทองใหญ่; เกิด 30 สิงหาคม พ.ศ. 2441) มีหม่อม 4 คน คือ หม่อมแสงมณี (สกุลเดิม วิริยสิริ), หม่อมทรัพย์ (สกุลเดิม พลวิเศษ), หม่อมศรี และหม่อมพิณ มีโอรสธิดารวม 14 คน
มหาอำมาตย์ตรี หม่อมเจ้าทองเชื้อธรรมชาติ ทองแถม ประชวรพระโรคพระหทัยพิการ ถึงชีพิตักษัย เมื่อวันที่ 31 พฤษภาคม พ.ศ. 2476 พระชนมายุ 49 ปี ทรงพระกรุณาโปรดเกล้าฯ พระราชทานหีบทองทึบประกอบศพ เป็นพระเกียรติยศ
ครอบครัว

หม่อมเจ้าทองเชื้อธรรมชาติ มีชายา 2 องค์ คือ หม่อมเจ้าพันธ์สิหิงค์ (ราชสกุลเดิม ทองใหญ่; 18 ธันวาคม พ.ศ. 2433 – 19 มกราคม พ.ศ. 2476) และหม่อมเจ้าข่ายทองถัก (ราชสกุลเดิม ทองใหญ่; เกิด 30 สิงหาคม พ.ศ. 2441) มีหม่อม 4 คน คือ หม่อมแสงมณี (สกุลเดิม วิริยสิริ), หม่อมทรัพย์ (สกุลเดิม พลวิเศษ), หม่อมศรี และหม่อมพิณ มีโอรสธิดารวม 14 คน ดังนี้
โอรสธิดาที่เกิดแต่หม่อมเจ้าพันธ์สิหิงค์ มี 4 คน คือ
หม่อมราชวงศ์ประสารสุวรรณ สุวรรณรัฐ (17 พฤษภาคม พ.ศ. 2467 – 26 เมษายน พ.ศ. 2560) สมรสกับพ่วง สุวรรณรัฐ (11 กรกฎาคม พ.ศ. 2454 – 10 พฤศจิกายน พ.ศ. 2543) มีบุตรธิดา 5 คน
หม่อมราชวงศ์จามิกร มณีศิลป์ สมรสกับมงคล มณีศิลป์
หม่อมราชวงศ์จารุพันธุ์ ทองแถม (27 เมษายน พ.ศ. 2471 – 22 มกราคม พ.ศ. 2531) สมรสกับประสม ทองแถม ณ อยุธยา มีบุตรธิดา 6 คน
หม่อมราชวงศ์ทรงสุวรรณ วิชัยธนพัฒน์ (19 มกราคม พ.ศ. 2476 – 25 ธันวาคม พ.ศ. 2557) สมรสกับ พล.ร.ต.อุทัย วิชัยธนพัฒน์ (4 ธันวาคม พ.ศ. 2465 – 20 กันยายน พ.ศ. 2558) มีบุตรธิดา 4 คน
โอรสและธิดาที่เกิดแต่หม่อมเจ้าข่ายทองถัก มี 2 คน คือ
หม่อมราชวงศ์สุวรรณสิริวงศ์ ทองแถม (เกิด 6 มิถุนายน พ.ศ. 2463) สมรสกับสิริ วัฒนสุข มีบุตรธิดา 4 คน
หม่อมราชวงศ์พงศ์ธรรมชาติ ทองแถม
โอรสและธิดาที่เกิดแต่หม่อมแสงมณี มี 4 คน คือ
หม่อมราชวงศ์แร่ทอง ทองแถม (9 ธันวาคม พ.ศ. 2457)
หม่อมราชวงศ์เชื้อชาย ทองแถม (เดิม หม่อมราชวงศ์ สมรสกับจิรภา ทองแถม ณ อยุธยา มีบุตร-ธิดาดังนี้
หม่อมหลวงธิดา ทองแถม
หม่อมหลวงชาตรี ทองแถม
หม่อมหลวงคฑาทอง ทองแถม
หม่อมราชวงศ์ทาบทอง ทองแถม สมรสกับไฉน ทองแถม ณ อยุธยา มีบุตร-ธิดาดังนี้
หม่อมหลวงธัญว์ทอง ทองแถม
หม่อมหลวงทวนทอง ทองแถม
หม่อมหลวงอรสา ทองแถม
หม่อมหลวงทิวทอง ทองแถม
หม่อมราชวงศ์หญิงเลี่ยมทอง เลิศพิพัฒน์ สมรสกับ ร.อ.พิชัย เลิศพิพัฒน์
ธิดาที่เกิดจากหม่อมทรัพย์ มีดังนี้
หม่อมราชวงศ์สุพรรณชาติ ทองแถม
โอรสที่เกิดจากหม่อมศรี มีดังนี้
หม่อมราชวงศ์สืบทองศรี ทองแถม มีนามเดิมว่าหม่อมราชวงศ์เชื้อสาย
โอรสที่เกิดจากหม่อมพิณ มีดังนี้
หม่อมราชวงศ์ทองใบ ทองแถม
พระยศ

อำมาตย์เอก
1 มกราคม พ.ศ. 2467 มหาอำมาตย์ตรี
เครื่องราชอิสริยาภรณ์

พ.ศ. 2471 –  เครื่องราชอิสริยาภรณ์จุลจอมเกล้า ชั้นที่ 2 ทุติยจุลจอมเกล้า (ท.จ.) (ฝ่ายหน้า)
พ.ศ. ไม่ปรากฏ –  เครื่องราชอิสริยาภรณ์อันเป็นที่เชิดชูยิ่งช้างเผือก ชั้นที่ 3 ตริตาภรณ์ช้างเผือก (ต.ช.)
พ.ศ. ไม่ปรากฏ –  เครื่องราชอิสริยาภรณ์อันมีเกียรติยศยิ่งมงกุฎไทย ชั้นที่ 3 ตริตาภรณ์มงกุฎไทย (ต.ม.)
พ.ศ. 2454 –  เหรียญดุษฎีมาลา เข็มศิลปวิทยา (ร.ด.ม.(ศ))
พ.ศ. ไม่ปรากฏ –  เหรียญรัตนาภรณ์ รัชกาลที่ 6 ชั้นที่ 4 (ว.ป.ร.4)
พ.ศ. 2455 - เข็มข้าหลวงเดิม
พระยามหาวงษ์

เจ้ามหาวงศ์ หรือ เจ้าหลวงมหาวงศ์ ทรงเป็นเจ้าผู้ครองนครน่าน องค์ที่ 61 และองค์ที่ 11 แห่งราชวงศ์ติ๋นมหาวงศ์ ทรงเป็นราชโอรสในเจ้าฟ้าหลวงมหาพรหม เจ้าฟ้าเมืองเทิง กับแม่เจ้านางเลิศอัครเทวี (ผู้เป็นพระธิดาในเจ้าไชยราชากับเจ้านางเทพ) ส่วนเจ้านางเทพ (ผู้เป็นพระธิดาในพระเจ้าหลวงติ๋นมหาวงศ์ เจ้าผู้ครองนครน่าน องค์ที่ 51 และปฐมกษัตริย์แห่งราชวงศ์ติ๋นมหาวงศ์ กับแม่เจ้าเมืองเชียงใหม่อัครเทวี) และทรงเป็นพระปนัดดา (เหลน) ในพระเจ้าหลวงติ๋นมหาวงศ์ เจ้าผู้ครองนครน่าน องค์ที่ 51 และปฐมกษัตริย์แห่งราชวงศ์ติ๋นมหาวงศ์ ทรงครองเมืองน่าน ระหว่างปี พ.ศ. 2381 - พ.ศ. 2394
พระประวัติ

เจ้าหลวงมหาวงษ์ หรือ เจ้ามหาวงษ์ หรือ เจ้ามหาวงศวรราชานราธิบดี สถิตพิสัยในวรชัยนันทเทพบุรีนครราชธานี (พระนามที่ปรากฎในจารึกการซ่อมพระธาตุแช่แห้ง ด้านที่ 1 พ.ศ. 2389) ทรงเป็นราชโอรสองค์โตในเจ้าฟ้ามหาพรหม เจ้าฟ้าเมืองเทิง ประสูติแต่แม่เจ้านางเลิศอัครเทวี (ผู้เป็นพระธิดาในเจ้าไชยราชากับแม่เจ้านางเทพ) ส่วนแม่เจ้านางเทพ (ผู้เป็นพระธิดาในพระเจ้าหลวงติ๋นมหาวงศ์ เจ้าผู้ครองนครน่าน องค์ที่ 51 และปฐมกษัตริย์แห่งราชวงศ์ติ๋นมหาวงศ์ กับแม่เจ้าเมืองเชียงใหม่อัครเทวี) และทรงเป็นพระปนัดดา(เหลน)ในพระเจ้าหลวงติ๋นมหาวงศ์ เจ้าผู้ครองนครน่าน องค์ที่ 51 และปฐมกษัตริย์แห่งราชวงศ์ติ๋นมหาวงศ์ ทรงมีพระอนุชาและพระขนิษฐาร่วมเจ้ามารดา 8 พระองค์ ดังนี้
เจ้ามหาวงษ์ ภายหลังเป็นได้ พระเจ้ามหาวงษ์ เจ้าผู้ครองนครน่าน องค์ที่ 61
เจ้าเมืองแก้ว
เจ้าน้อยพิมพิสาร
เจ้าวุฒนะ ภายหลังเป็นได้ เจ้าหลวงเมืองเทิง (เจ้าวุฒิ) และเป็นต้นตระกูลวงศ์วุฒิ และวุฒิพรหม
เจ้าสุริยช่อฟ้า ต้นตระกูลสุริยะฉาน
แม่เจ้าอุบลวรรณา
แม่เจ้าศรีวรรณา
แม่เจ้าจันทิมา
พระอิสริยยศ

พระเมืองไชย (มหาวงษ์) พระเมืองไชยเมืองน่าน
พระยาอุปราช (มหาวงษ์) พระยาอุปราชเมืองน่าน
พระยาน่าน (มหาวงษ์) เจ้านครเมืองน่าน
พ.ศ. 2381 เจ้ามหาอุปราชามหาวงษ์ ท่านก็ได้ลงไปเข้าเฝ้า พระบาทสมเด็จพระนั่งเกล้าเจ้าอยู่หัว กาลนั้น  พระบาทสมเด็จพระนั่งเกล้าเจ้าอยู่หัว จิงมีพระมหากรุณาธิคุณ โปรดเกล้าฯ พระราชทานสัญญาบัตร แต่งตั้ง เจ้ามหาอุปราชามหาวงษ์ ให้เป็น เจ้าพระยาน่านมหาวงษ์ เจ้านครเมืองน่าน
พระชายา และราชบุตร

เจ้ามหาวงษ์ เจ้าผู้ครองนครน่าน องค์ที่ 60 ทรงมีพระชายา 2 องค์ และพระโอรส/พระธิดา รวม 6 พระองค์ มีรายพระนามดังนี้
พระชายาที่ 1 แม่เจ้ายอดทิพมโนราอรรคราชเทวี ประสูติพระโอรส/พระธิดา 4 องค์ ดังนี้
เจ้าอินปั๋น ภายหลังได้เป็น เจ้าบุรีรัตน์นครน่าน
เจ้าคำเครื่อง ภายหลังได้เป็น พระยาวังขวานครน่าน เสกสมรสกับเจ้านางภูคา ณ น่าน มีธิดา 1 ท่าน ได้แก่
เจ้านางศรีโสภา ณ น่าน ภายหลังเป็นอัครชายาในเจ้ามหาพรหมสุรธาดา เจ้าผู้ครองนครน่าน องค์ที่ 64
เจ้าหน่อเมือง
เจ้านางอ้อม
พระชายาที่ 2 แม่เจ้าแปงเฮือนราชเทวี ประสูติพระโอรส 2 องค์ ดังนี้
เจ้าพิมพิสาร
เจ้าตุ้ย ภายหลังได้เป็น พระยาไชยสารวงศา เจ้าเมืองเทิง
พระกรณียกิจ

ด้านพระศาสนา
สร้างและบูรณปฏิสังขรณ์ศาสนสถาน ในนครน่าน
ในปี พ.ศ. 2381 เจ้ามหาวงศ์ เจ้าผู้ครองนครน่าน องค์ที่ 61 ทรงโปรดให้สร้างและบูรณปฏิสังขรณ์วัดวาอารามต่างๆ ในเขตนครน่าน เช่น บูรณปฏิสังขรณ์พระวิหารและพระธาตุ วัดสถารส สร้างพระวิหาร วัดพระเกิด และบูรณปฏิสังขรณ์พระวิหารพระธาตุแช่แห้งน้อย เป็นต้น
สร้างและบูรณปฏิสังขรณ์ถาวรวัตถุ ในวัดพระธาตุแช่แห้ง
ในปี พ.ศ. 2389 เจ้ามหาวงศ์ เจ้าผู้ครองนครน่าน องค์ที่ 61 ทรงโปรดให้สร้างพระเจดีย์น้อย ประจำทิศบนฐานองค์พระธาตุแช่แห้ง พร้อมกันนั้นได้บูรณปฏิสังขรณ์ศาลาราย พระวิหารหลวง ลานพระธาตุ ซุ้มประตู และศาลานางป้อง นอกจากนี้ยังได้ทรงบูรณะยอดฉัตรขึ้นอีก 2 ใบ ดอกบัวเงิน 6 ดอก ดอกบัวคำ 6 ดอก สร้างกระดิ่งห้อย 10 ลูก สร้างพระพุทธรูป 3 องค์ แล้วทำบุญเฉลิมฉลอง
สร้างและบูรณปฏิสังขรณ์ศาสนสถาน ในนครน่านเป็นคำรบที่ 2
เจ้ามหาวงศ์ เจ้าผู้ครองนครน่าน องค์ที่ 61 ทรงโปรดให้ดำเนินการก่อสร้างบูรณปฏิสังขรณ์วัดวาอารามต่างๆ เช่น พระธาตุดอนหนาม เมืองปัว พระธาตุวัดท่าล้อ นครน่าน พระวิหาร วัดช้างเผือก นครน่าน พระวิหารวัดปงสนุก เมืองสา เป็นต้น
ด้านการปกครอง
ตั้งเมืองเชียงของ
ในปี พ.ศ.2386 เจ้ามหาวงศ์ เจ้าผู้ครองนครน่าน องค์ที่ 61 ทรงโปรดให้ดำเนินการบูรณะและตั้งเมืองเชียงของขึ้นเป็นเมืองหน้าด่าน ทางตอนเหนือของนครน่าน ความตอนหนึ่งในจดหมายเหตุรัชกาลที่ ๓ จ.ศ. ๑๒๐๕ ความว่า "ซึ่งพญาน่านให้ พญาราชบุตร พญาเมืองเลน ขึ้นไปทำระเนียดเมืองเชียงของให้เป็นภูมิฐานบ้านเมืองขึ้นให้มั่นคงนั้น ก็ชอบด้วยราชการต้องกับกระแสพระราชดำริอยู่แล้ว ให้จัดแจงตั้งเมืองเชียงของขึ้นให้ได้ ให้จัดผู้คนในแขวงเมืองน่านขึ้นไปใส่บ้านเมือง ให้ควรกับเมืองหน้าด่าน กำชับให้ไร่นาที่ทำมาหากินตั้งให้ติดให้จงได้ ให้คิดอ่านหาผู้คนครอบครัวปลายเขตแดนอ้ายพม่ามาใส่บ้านเมืองให้บ้านเมืองบริบูรณ์มั่งคั่งถึงขั้นจะได้เป็นเมืองใหญ่  เมืองโต ชั้นนอกเมืองน่าน และให้คิดอ่านตั้งเมืองหน้าด่านต่อออกไป  เขตแดนบ้านเมืองจะได้กว้างขวางเปนเกียรติยศสืบไปภายหน้า" ……
ให้ชาวไทลื้อตั้งเมืองอยู่ที่เมืองเชียงของ
 ในปีเถาะ เบณจศก พ.ศ.2386 เกิดจราจลในเมืองเชียงรุ้ง เจ้าหม่อมมหาวัง เจ้าเมืองเชียงรุ้ง ถึงอนิจกรรม เจ้ามหาขนานเปนอาว์เจ้าหม่อมมหาวังขึ้นนั่งเมืองแทน เจ้าสาระวันบุตรเขยเจ้าหม่อมมหาวังเป็นตำแหน่งราชบุตรอยู่แต่ก่อน คบคิดกับเจ้าหม่อมมหาไชยผู้เปนน้องเขยของเจ้าหม่อมมหาวัง จับเจ้ามหาขนานปู่น้อยซึ่งขึ้นนั่งเมืองฆ่าเสีย แล้วเจ้าสาระวันตั้งตัวขึ้นเป็น เจ้าแสนหวีฟ้า เจ้าฟ้าเมืองเชียงรุ้ง แล้วให้น้องชายชื่อออละนาวุดเปนเจ้าอุปราช
 ส่วนหม่อมหน่อคำซึ่งเป็นราชบุตรของเจ้ามหาขนานที่ถูกฆ่าตาย ได้หนีไปพึ่งกษัตริย์พม่าที่เมืองอังวะ กษัตริย์พม่าจึงให้เกณฑ์กองทัพพม่าสมทบกับพวกไทยใหญ่แลเมืองเชียงตุง รวมพลได้ 3,000 คน แล้วให้ยกทัพมาช่วยกู้เมืองเชียงรุ้งคืน กองทัพพม่าอังวะตีเมืองเชียงรุ้งแตก เจ้าหม่อมมหาไชยได้อพยพครอบครัวหนีไปเมืองพง ซึ่งเป็นเมืองขึ้นของตัวมาอยู่เมืองหลวงภูคาปลายเขตเมืองน่านประมาณ 10,000 คน กษัตริย์พม่าจึงตั้งหม่อมหน่อคำขึ้นเป็นเจ้าเมืองเชียงรุ้ง 
 ฝ่ายเจ้าหม่อมมหาไชย ซึ่งอพยพครอบครัวมาอาศัยอยู่ที่เมืองหลวงภูคาในเขตแดนนครน่าน พระยาน่านมหาวงศ์ จะส่งตัวลงมากรุงเทพก็ดื้อดึงอยู่ไม่ลงมา จึ่งโปรดเกล้าฯให้พระยาศรีสหเทพ(ปาน) ขึ้นไปเกลี้ยกล่อมเอาตัวลงมาให้จงได้ ท้าวขุนนายครัวรู้ว่ามีข้าหลวงขึ้นไปเอาตัว ก็พากันแตกหนีกลับไปเมืองเชียงรุ้งเสียเป็นอันมากแต่ได้ตัวเจ้าหม่อมมหาไชยกลับมา ส่วนครอบครัวนั้น พระยาน่านมหาวงศ์ ได้กันไว้ได้ 1,800 คนเศษ แล้วให้มาตั้งอยู่เมืองเชียงของ แขวงเมืองน่าน พระยาศรีสหเทพ(ปาน) ก็พาตัวเจ้าหม่อมมหาไชยลงมากรุงเทพฯ เมื่อ ณ เดือน ๔ (พระราชพงศาวดารกรุงรัตนโกสินทร์ รัชกาลที่ ๓)
สถานที่อันเนื่องมาจากพระนาม

ถนนมหาวงศ์
ดูเพิ่ม

รายพระนามเจ้าผู้ครองนครน่าน
กฤษฎา เจริญพานิช

| พลเรือเอก กฤษฎา เจริญพานิช |
| --- | --- |

สมาชิกสภานิติบัญญัติแห่งชาติ
ดำรงตำแหน่ง 31 กรกฎาคม พ.ศ. 2557 – 21 พฤษภาคม พ.ศ. 2562
 
ข้อมูลส่วนบุคคล
เกิด: 17 มกราคม พ.ศ. 2500 (67 ปี)

พลเรือเอก กฤษฎา เจริญพานิช (17 มกราคม พ.ศ. 2500) สมาชิกสภานิติบัญญัติแห่งชาติ เจ้ากรมพระธรรมนูญ หัวหน้าสำนักตุลาการทหาร และตุลาการพระธรรมนูญ หัวหน้าศาลทหารสูงสุด อดีตราชองครักษ์พิเศษ
ประวัติ

พลเรือเอก กฤษฎา เจริญพานิช เกิดเมื่อ 17 มกราคม พ.ศ. 2500 จบการศึกษาจากโรงเรียนเตรียมทหาร และจบการศึกษาจากโรงเรียนนายเรือ จบการศึกษาคณะนิติศาสตร์ มหาวิทยาลัยรามคำแหง เนติบัณฑิตไทย สำนักอบรมศึกษากฎหมายแห่งเนติบัณฑิตยสภา จบหลักสูตรผู้บริหารกระบวนการยุติธรรมเชิงรุกแบบบูรณาการ รุ่นที่ 4 จาก กระทรวงยุติธรรม หลักสูตรผู้บริหารกระบวนการยุติธรรมระดับสูง รุ่นที่ 18 จาก วิทยาลัยการยุติธรรม
การทำงาน

รับราชการครั้งแรกในพ.ศ. 2525 ในตำแหน่งนายทหารพระธรรมนูญ สังกัดกองทัพเรือ พ.ศ. 2529 เป็นอัยการทหาร พ.ศ. 2534 เป็นตุลาการพระธรรมนูญ ในพ.ศ. 2556 เลื่อนขึ้นเป็นหัวหน้าสำนักตุลาการทหาร และตุลาการพระธรรมนูญ หัวหน้าศาลทหารสูงสุด
งานการเมือง

ในปี พ.ศ. 2557 ได้รับแต่งตั้งเป็นสมาชิกสภานิติบัญญัติแห่งชาติ